BOŽIE LISTY PRE NÁS

/katechéza s Youcatom/

**Prvá katechéza v Roku Božieho slova 2020**

**Ciele**kognitívny:

- prehĺbiť vedomosti o Svätom písme na základe Youcatu (b. 14-19)
- zdôvodniť veľkú Božiu lásku k nám na základe vybraných biblických textov

afektívny:

- prehlbovať túžbu po čítaní Svätého písma

- oceniť, že Sväté písmo je adresované človeku a má pre Cirkev veľký význam

psychomotorický:
- čítaním Svätého písma prehlbovať vzťah človeka s Bohom

**Vyučovacie metódy:** riadená diskusia, analýza textov Youcat, dialóg, skupinová práca
**Pomôcky:** Youcat, príp. iba fotokópie potrebných textov z Youcat (14-19), Sväté písmo, obálky so súradnicami, text žalmu 23 pre každého žiaka
**Stratégia:** kombinovaná

**ÚVOD
1. Modlitba**

Na úvod môžu žiaci povedať svoje úmysly, potom sa spolu pomodlia Otčenáš. Za tým môže učiteľ poprosiť Ducha Svätého o jeho dary...

**2. Motivácia a predstavenie témy**

Učiteľ môže tému predstaviť nasledovne: Včera mi prišla SMS-ka s textom, že či nechcem prísť na kávu? Určite aj vy dostávate veľa rôznych správ. Mnoho ľudí nám denne niečo hovorí, pýta sa nás a dnes dostávame i veľa elektronických správ. Okrem textových správ uverejňujeme príspevky na facebooku, messengeri, whats up-e, viberi, instagrame, twitteri a iných sociálnych sieťach, dostávame e-maily. Čo dnes už nie je in, to sú listy. Obyčajné listy, ktoré sa píšu na papier, zabalia do obálky a pošlú poštou. Kto z nás v poslednom čase dostal obyčajný list, pokiaľ možno písaný rukou, poslaný v obálke s pečiatkou?

Žiaci môžu hovoriť, či alebo ani nie. Učiteľ môže povedať svoju vlastnú skúsenosť z písania listov, ktoré už žiaci nepoznajú.

Potom pokračuje: Existuje však jeden list, ktorý môžeme dostať každý deň, bol zaslaný už dávno, ale stále platí. Hovoríme o Svätom písme.
Učiteľ ukáže žiakom veľkú obálku, v ktorej je Sväté písmo. Na obálke je adresa odosielateľa (Tvoj Boh) a prijímateľom môže byť názov triedy. Knihu vyberie a hovorí, že toto sú listy, ktoré Pán Boh napísal nám – ľuďom. Je ich tu veľa a Biblia je zväzkom 73 kníh. Zaujímavé by bolo, ak by sme mali tieto knihy ako samostatné listy. Prečítanie jedného listu by nám trvalo oveľa dlhšie ako prečítanie SMS-ky. Knihu žalmov by sme čítali viac ako 5 hodín. No nemusíme mať obavy, žalmov je 150, teda nie je potrebné prečítať všetky naraz.

Učiteľ pripomenie základné informácie o Svätom písme (vrátane rozdelenia na Starý a Nový zákon, otázky autorstva a ďalšie otázky, berúc do úvahy doterajšie vedomostí žiakov). Potom napíše na tabuľu názov: Božie listy pre nás.

**HLAVNÁ ČASŤ**

**1. Práca s textom Youcatu**Učiteľ má pred sebou Youcat, ktorý ukáže žiakom. Ideálne je, ak ho majú všetci, prípadne v skupinách. Ak sa s ním žiaci stretávajú prvýkrát, v krátkosti predstaví uvedený katechizmus pre mladých. Ak žiaci nemajú Youcat, učiteľ im rozdá fotokópiu bodov 14-19. Požiada ich, aby si prečítali body 14-19, ktoré im pripomínajú základné informácie o Biblii.

Potom žiakov rozdelí do 6 skupín. Skupiny 1, 3, 5 pracujú s bodmi 14-16, skupiny 2, 4, 6 s bodmi 17-19.

Ich úlohou je: prečítať znenie, prediskutovať porozumenie obsahu a napísať tweet (140 znakov), v ktorom bude zhrnutie – vlastná interpretácia daných bodov.
Na záver žiaci prezentujú svoje odpovede.

**2. Diskusia**

Učiteľ kladie otázky a riadi diskusiu:

* Čo je to Biblia?
* Ako správne čítať Sväté písmo?
* Čo potrebujeme k čítaniu Biblie?
* Aká je hlavná téma Biblie?
* Čím je Sväté písmo pre Cirkev?
* Čítal Pán Ježiš Bibliu? Ak žiaci odpovedajú áno, pýtame sa ich ďalej, či si pamätajú z čítaní pri sv. omši obsah textu, kedy to bolo. Jedná sa o text Lk 4,16-21. (text sa číta na 3. nedeľu cezročného obdobia, cyklu C). Text prečítame, kladieme základné otázky o porozumení textu a môžeme chvíľu diskutovať.

Prišiel aj do Nazareta, kde vyrástol. Podľa svojho zvyku vošiel v sobotu do synagógy a vstal, aby čítal. Podali mu knihu proroka Izaiáša. Keď knihu rozvinul, našiel miesto, kde bolo napísané: „Duch Pána je nado mnou, lebo ma pomazal, aby som hlásal evanjelium chudobným. Poslal ma oznámiť zajatým, že budú prepustení, a slepým, že budú vidieť; utláčaných prepustiť na slobodu a ohlásiť Pánov milostivý rok. Potom knihu zvinul, vrátil ju sluhovi a sadol si. Oči všetkých v synagóge sa upreli na neho. A on im začal hovoriť: „Dnes sa splnilo toto Písmo, ktoré ste práve počuli.“

Učiteľ uzavrie diskusiu nasledovne:

***Ježiš ako verný Žid čítal Písmo, poznal Písmo a aktualizoval ho v čase, keď povedal, že dnes sa splnilo toto Písmo, ktoré ste práve počuli. Toto dnes je tu a teraz. I dnes sa napĺňajú slová Písma. Veď sú to slová samého Boha adresované každému z nás, vrátane mňa. Aby sme správne čítali Sväté písmo, musíme brať do úvahy okolnosti jeho vzniku, vnímať ho celistvo a to všetko máme uskutočňovať v duchu viery. Tajomstvo toho, že Boh poslal svojho jediného Syna na svet, aby nás vykúpil a spasil, sa tiahne celým Svätým písmom. Cirkev žije z Krista prostredníctvom jeho prítomnosti vo sviatostiach ale i prostredníctvom Božieho slova.***

**3. Svedectvo ľudí**Už sme si spomínali, čo je Sväté písmo a na čo si treba pamätať pri jej čítaní. Je však pre nás dôležité, aby sme ho čítali a hľadali v ňom odpoveď na náš život. Prečo je to potrebné? Ľudia, ktorí čítajú Bibliu často a s vierou, môžu nám hovoriť o svojich skúsenostiach. Ich výroky sú známe dodnes.
Pripomeňme si niektoré z nich.

Učiteľ dá žiakom prečítať jednotlivé výroky:

* Soren Kierkegaard (1813 - 1855), dánsky filozof (Youcat, s. 21,23): **Biblia je Boží ľúbostný list, ktorého adresátom je každý z nás. Biblia tu nie je na to, aby sme ju kritizovali, ale na to, aby ona kritizovala nás.**
* Blaise Pascal, po osobnej skúsenosti s Bohom (Youcat, s. 23): **Boh Abraháma, Boh Izáka, Boh Jakuba – nie Boh filozofov a učencov! Boh Ježiša Krista. Nájdeme ho a uchováme si ho len na cestách, o ktorých nás učí evanjelium.**
* Pápež Benedikt XVI., 24. apríla 2005 (Youcat, s. 23): **Až keď sa v Kristovi stretávame so živým Bohom, začíname sa učiť, čo je život. Nie je nič krajšie, ako sa dať nájsť evanjeliom, dať sa nájsť Kristom.**
* Sv. Hieronym (347-419), cirkevný otec, učiteľ Cirkvi, exegéta a prekladateľ Biblie (Youcat, s. 23): **Kto nepozná Písmo, nepozná Krista.**
* Pápež Benedikt XVI., 29. marca 2006 (Youcat, s. 24): **Sväté písmo nepatrí do minulosti. Pán nehovorí v minulom čase, ale v prítomnom, hovorí s nami dnes, dáva nám svetlo, ukazuje nám cestu života, poskytuje nám svoje spoločenstvo a tým aj svoj pokoj.**
* Sv. František z Assisi (1182-1226), „najväčší kresťan po Kristovi“, zakladateľ rehole, mystik (Youcat s. 24): **Čítať Sväté písmo znamená pýtať si radu od Ježiša Krista.**

**4. Rozhovor so žiakmi**

Po oboznámení sa s jednotlivými výrokmi, pochopení ich významu nasleduje rozhovor na nasledujúce otázky:

* Ktorý výrok je vám najbližší?
* S ktorým výrokom nesúhlasíte?
* Aký výrok – postoj k čítaniu Biblie ste počuli vy od niektorých ľudí?
* Ako by ste vy naformulovali svoj postoj k Božiemu slovu?

**5. Prehĺbenie viery**Dnes sme toho veľa povedali o Svätom písme. Vieme, že sú to listy, ktoré nám napísal Boh, a preto je viac ako potrebné, aby sme ich poznali. Veľa ľudí to tak robí a vďaka tomu sa stretli s Bohom a prehĺbili s ním svoj vzťah. Je však veľa ľudí, ktorí to ešte nezačali, nemajú na to odvahu, pretože by museli zmeniť niektoré postoje.
Môžeme sa zaradiť buď do prvej alebo druhej skupiny. Každý sám vie, kam patrí. Všetkých vás chcem povzbudiť, aby ste čítali Sväté písmo, aby ste tak nadviazali vzťah s Bohom, ktorý čaká, ktorý vždy počúva a nikdy nenechá odísť človeka bez odpovede. Nosme vo svojich srdciach svedectvo ľudí, ktoré sme dnes počuli.

**ZÁVER**

**1. Domáca úloha**

Z toho čo sme hovorili, bude vychádzať i domáca úloha. Každý z vás dostane obálku a v nej list. Na liste budú uvedené súradnice textu. Doma si nájdete uvedený text, prečítate si ho, možno i viackrát a popremýšľate nad jeho obsahom a posolstvom, čo vám tento text môže povedať pre váš život.

A ak má niekto problém ako nájsť danú pasáž, tak skratky všetkých kníh máte na pracovnom liste bod 16 Youcatu, ktorý vám môže poslúžiť ako pomôcka.

(Učiteľ má pripravené nasledujúce súradnice:1 Kr 19,11-12; Iz 42,6-7; Iz 44,1-5; Ž 37,5; Mt 28,20; Mt 11,28; Lukáš 1,37; 1 Kor 13,13; Flp 4,13; Zjv 3,19.)

**2. Záverečná modlitba**

Na záver poďakujeme za dnešné stretnutie jedným z najkrajších žalmov a to je Žalm 23.

Spracovala: Klára Soľanová